'U grad Vukovar može turski, kineski ili japanski, ćirilica ne!'

Oko tisuću branitelja prosvjedovalo je protiv uvođenja ćirilice u Vukovar. Od Vlade traže hitnu odgodu uporabe ćirilice te moratorij na ćirilicu na sljedećih 20 godina

<p>Preko tisuću branitelja okupilo se na glavnom vukovarskom trgu prosvjedujući protiv uvođenja ćirilice u grad Vukovar. Prosvjed nazvan 'Vukovar neće biti BYKOBAP' organizirala je Udruga ratnika Hrvatskog obrambenog rata koju vodi legenda vukovarske obrane Petar Janjić-Tromblon. Vukovarskim braniteljima pridružile su se delgacije braniteljskih udruga iz cijele Hrvatske, čak 23 grada. </p><p> - Ovo je grad u kojemu je ćirilica počinila ekocid, kulturocid i genocid; stravične zločine i pljačke, uništenje gospodarstva i umalo dovela nas Vukovarce do totalnog istrebljenja. U ovom gradu živote je izgubilo 5500 stanovnika, traga se za 400 ljudi, počinjena su zvjerstva i silovanja. Za sve to ćirilica nikada nije odgovarala, nije kažnjena ni presuđena - kazao je sa govornice Petar Janjić Tromblon svojim suborcima koji su ga gromoglasno podržavali pljeskom.</p><h3>'Recimo NE Ćirilici'</h3><p>Dodao je kako četnici slobodno hodaju Vukovarom. Kaže i kako je protiv njih Hrvatsko društvo logoraša podiglo tužbe sa 300 kilograma dokaza, a na to im nisu ni odgovorili. </p><p> - Četnici su abolirani, rade u našoj policiji, državnim institucijama, opstruiraju naše zakone i procese, slave svoj Božić sa kokardama na glavi, tri prsta u zraku i zastavom na kojoj na ćirilici piše da je Vukovar srpski grad, oskrvnjuju naše spomenike braniteljima. I sada tu ćirilicu naša vlast hoće nagraditi postavljanjem na naše trgove, spomenike, ulice. E pa neće moći. Recimo NE ćirilici - poručio je Janjić. </p><h3>Janjić: Statistike su krive</h3><p>Tromblon je naglasio kako u državnom zavodu za statistiku možete saznati da u Vukovaru danas živi 20.145 Hrvata i 6.109 Srba, što je 22 posto. </p><p>- Odakle su ta gospoda izvukla da u Vukovaru živi 34 posto Srba!? - vikali su okupljeni branitelji. Dodaju kako ćirilica nema što raditi u gradu heroju. </p><p> - Neka ju čitaju preko u Srbiji, a tko ne zna latinicu ovdje, neka ju nauči. Ovdje su rane još svježe i ćirilicu ne možemo i nećemo prihvatiti - poručio je branitelj iz Siska Vlado Vukić. </p><h3>'U Vukovar može turski, kineski ili japanski, ali ćirilica ne!'</h3><p>Logoraš Željko Krekić kaže kako popis stanovnika u Vukovaru nije realan jer su naši ljudi raseljeni ne svojom voljom, nemaju nikakva prava u svom gradu, a Srbi koji tu rade, a žive u Srbiji imaju sva prava. </p><p>- U Vukovar može turski, kineski ili japanski, ali ćirilica ne može! - poručio je Krekić. </p><p>Janjić je kazao i kako u Njemačkoj živi 3 milijuna Turaka i 8 milijuna Muslimana pa tamo nikome nije palo na pamet da traži svoje pismo. Za ovu situaciju je prozvao i koalicijsku vlast HDZ-a i SDSS-a iz 1999. godine koja je i izglasala uvođenje ćirilice u Vukovar, a HDZ sada za to proziva SDP i gradonačelnika Vukovara Željka Sabu.<br/></p><h3>Uputili zahtjeve Vladi</h3><p>Vukovarski branitelji uputili su hrvatskoj Vladi nekoliko zahtjeva. U njima traže hitnu odgodu uporabe ćirilice u Vukovaru, da Sabor izglasa moratorij od najmanje 20 godina na ćirilicu, potom da se na razini državne uprave i MUP-a po hitnom postupku izvrši provjera žitelja srpske nacionalnosti koji imaju prebivalište u Vukovaru koje trajno koriste, te da MUP pokrene istragu protiv četnika koji su počinili ratne zločine. </p><h3>'Ako nam ne odgovore, rušit ćemo vlast'</h3><p>Također traže i sankcioniranje onih koje ističu četnička obilježja. <br/></p><p> - Ako se Sabor i Vlada u roku od petnaest dana ne udostoje odgovoriti nam na naše zahtjeve, osnovat ćemo nacionalni obrambeni pokret usmjeren ka rušenju ove vlasti, u koji ćemo uključiti sve organizacije civilnog društva i udruge rata - poručio je Tromblon dodajući kako su, uza sve, članovi njegove udruge dali izraditi dvije ploče sa natpisima Hrvatski Sabor i Hrvatska Vlada na ćirilici te im ih poslali u Zagreb neka to 'okače na svoje zgrade, u kojima ionako radi dvije trećine Srba, a ne u Vukovar'. </p>